Dragi cetățeni,

În urma unei postări apărute pe rețelele de socializare, în care se afirmă că un urs de 300 kg ar fi prezent în zona noastră și că autoritățile nu ar fi întreprins toate măsurile necesare, consider important să fac câteva precizări, în calitate de primar al comunei Cotești.

Vă asigur că Primăria Cotești a urmat toate procedurile legale prevăzute de Ordonanța de Urgență nr. 81/2021 privind intervenția în cazul apariției urșilor în intravilan. Imediat după primirea sesizărilor privind prezența ursului, am organizat și desfășurat trei acțiuni consecutive de alungare a acestuia.

La aceste acțiuni au participat:

Jandarmi,

Vânători autorizați,

Medicul veterinar,

Personalul primăriei.

Medicul veterinar, prezent la fața locului, a evaluat situația și a concluzionat că este vorba despre un urs tânăr, de aproximativ 2-3 ani, posibil părăsit de mama sa. Ursul nu a manifestat comportament agresiv și nu a atacat pe nimeni. A fost văzut ultima dată în urmă cu circa o săptămână, în zona gârlei și la marginea pădurii. De atunci, nu au mai existat semnalări confirmate.

Afirmația conform căreia ar fi vorba despre un urs de 300 kg este neconfirmată și reprezintă o pură speculație. Nicio autoritate implicată nu a identificat un animal de o asemenea greutate.

Mai mult, pentru a crește șansele de capturare în siguranță, în data de 11.06.2025 a fost amplasată o capcană autorizată în zona în care a fost observat ultima dată. Sperăm ca prin această măsură să reușim capturarea și relocarea ursului, conform prevederilor legale.

Reamintim etapele prevăzute de OUG nr. 81/2021 pentru intervenție:

1. Alungarea imediată din localitate;

2. Capturarea și relocarea prin tranchilizare, dacă este necesar;

3. Doar în cazuri extreme, în care există un pericol real – eutanasierea sau împușcarea.

Prin urmare, nu se poate trece direct la împușcare, așa cum au sugerat unii cetățeni. Legea este clară și trebuie respectată de toți.

În cazul în care ursul va fi observat din nou în localitate sau în apropiere, vă rugăm:

Să nu intrați în panică;

Să nu încercați să îl fotografiați sau să vă apropiați de el;

Să apelați imediat numărul de urgență 112, oferind cât mai exact locația în care a fost văzut.

Această informare corectă și rapidă este esențială pentru a putea interveni eficient.

Vă rugăm să evitați răspândirea informațiilor neverificate, care pot genera panică și confuzie inutilă în comunitate.

Vă mulțumesc pentru înțelegere și colaborare!